KOMMISSIONENS FORORDNING (EF) Nr. 1646/1999

af 27. juli 1999

om indledning af en undersøgelse vedrørende angivelig omgåelse af de antidumpingforanstaltninger, der indførtes ved Rådets forordning (EØF) nr. 2861/93 på importen af visse magnetplader (3,5" disketter) med oprindelse i Taiwan og Folkerepublikken Kina, ved samleprocesser i Fællesskabet og om indførelse af registrering af importen af dele til mikrodisketter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 13 og 14,

efter høring af Det Rådgivende Udvalg, og

ud fra følgende betragtninger:

A. ANMODNING

(1) Kommissionen har modtaget en anmodning i henhold til artikel 13, stk. 3, i forordning (EF) nr. 384/96 (i det følgende benævnt "grundforordningen") om at undersøge angivelig omgåelse af den antidumpingtold, der indførtes ved Rådets forordning (EF) nr. 2861/93(3), på importen af visse magnetplader (3,5" mikrodisketter) med oprindelse i Taiwan og Folkerepublikken Kina, ved import af dele til mikrodisketter med oprindelse i samme lande, som angiveligt anvendes til samling af mikrodisketter i Fællesskabet, om at gøre importen af de vigtigste dele til genstand for toldmyndighedernes registrering i henhold til artikel 14, stk. 5, i grundforordningen, og om at foreslå Rådet at udvide ovennævnte antidumpingtold til også at omfatte importen af dele til mikrodisketter fra samme lande, hvis det findes berettiget.

B. ANMODENDE PART

(2) Anmodningen blev indgivet den 14. juni 1999 af Diskma (Committee of European Diskette Manufacturers).

C. VARE

(3) Den vare, i forbindelse med hvilken der skulle finde omgåelse sted, er dele til mikrodisketter med oprindelse i Taiwan og Folkerepublikken Kina, som anvendes til samling af mikrodisketter i Fællesskabet, hylstre (KN-kode ex 3926 90 99 ), hængslede hylstre ("clamshells") (KN-kode ex 8523 20 90 ), binderinge (KN-kode ex 3926 90 99 ), løfteplader (KN-kode ex 3920 69 00 og ex 3919 10 31 ), skiver med magnetbelægning ("cookies") (KN-kode ex 8523 20 90 ), nav ("hubs") (KN-kode ex 7326 90 97 og ex 7616 10 00 ), lukkere (KN-kode ex 3926 90 99, ex 7326 90 97, og ex 7616 10 00 ), fjedere (KN-kode ex 7320 20 89 ), skrivebeskyttelse (KN-kode ex 3926 90 99 ) og foringer (KN-kode ex 5603 12 90 ). De angivne KN-koder er dem, varerne tariferes under i øjeblikket, og de anføres blot til orientering.

D. BEVISMATERIALE

(4) Anmodningen indeholder tilstrækkelige beviser i henhold til artikel 13, stk. 3, i grundforordningen til at indlede en undersøgelse af, om antidumpingtolden på importen af mikrodisketter med oprindelse i Taiwan og Folkerepublikken Kina omgås ved import af dele til mikrodisketter fra disse lande til samling i Fællesskabet.

(5) Der er fremlagt beviser for følgende:

a) Efter indførelsen af foranstaltninger er mindst en samleproces med anvendelse af dele fra Folkerepublikken Kina og/eller Taiwan blevet påbegyndt eller øget i væsentlig grad. Desuden forelægges der i anmodningen umiddelbare beviser for, at værdien af de taiwanske og kinesiske dele udgør over 60 % af den samlede værdi af delene i den samlede vare, og at værditilvæksten til de indførte dele i løbet af samle-eller færdiggørelsesprocessen i Fællesskabet ikke er højere end 25 % af fremstillingsomkostningerne.

b) Endvidere indeholder anmodningen beviser for, at de priser, til hvilke mikrodisketter samlet af kinesiske og taiwanske dele sælges i Fællesskabet, er lavere end eksportprisens ikke-dumping niveau.

c) Endelig hævder den anmodende part, at den angivelige omgåelse alvorligt undergraver virkningerne af den eksisterende antidumpingtold i henseende til mængderne af og priserne på samme vare hidrørende fra en samleproces.

E. PROCEDURE

(6) På baggrund af de beviser, der er indeholdt i anmodningen, har Kommissionen konkluderet, at der foreligger tilstrækkelige beviser til at begrunde iværksættelsen af en undersøgelse i henhold til artikel 13, stk. 3, i grundforordningen og til at gøre importen af dele til mikrodisketter fra de pågældende lande til genstand for registrering i henhold til artikel 14, stk. 5, i samme forordning.

i) Spørgeskemaer

(7) For at indhente de oplysninger, som Kommissionen finder nødvendige til sin undersøgelse, sender den spørgeskemaer til den samlefabrik for mikrodisketter, der er nævnt i anmodningen, og til den pågældende fabriks forbundne eksportør i Taiwan. Der vil også blive sendt spørgeskemaer til eksporterende producenter i Folkerepublikken Kina og Taiwan, som samarbejdede i forbindelse med den oprindelige undersøgelse. Der kan i påkommende tilfælde indhentes oplysninger fra producenter i Fællesskabet. Myndighederne i Taiwan og Folkerepublikken Kina vil blive underrettet om indledningen af undersøgelsen og få tilsendt en genpart af anmodningen og spørgeskemaet.

(8) Andre interesserede parter bør anmode om en genpart af spørgeskemaet snarest muligt, da de også er omfattet af den frist, der er fastsat i denne forordning. Anmodninger om spørgeskemaer indgives skriftligt til nedenstående adresse med angivelse af den interesserede parts navn, adresse, telefon- og faxnummer.

ii) Certifikater vedrørende ikke-omgåelse

(9) I overensstemmelse med artikel 13, stk. 4, i grundforordningen kan der udstedes certifikater, der fritager importen af den pågældende vare fra registrering eller fra foranstaltninger, når der ikke er tale om omgåelse i forbindelse med den pågældende import.

Da sådanne certifikater kun udstedes efter forudgående bemyndigelse fra Fællesskabets institutioner, bør de interesserede importører indgive anmodning om sådan bemyndigelse så tidligt som muligt i undersøgelsesforløbet. Kommissionen kan kun imødekomme sådanne anmodninger efter en grundig vurdering af de foreliggende kendsgerninger. Anmodninger skal være ledsaget af en fuldstændig besvarelse af det spørgeskema, der er omhandlet i betragtning 8.

F. REGISTRERING

(10) På grund af det brede udvalg og store antal dele til mikrodisketter bør registreringen af importen i henhold til artikel 13, stk. 3, og artikel 14, stk. 5, i grundforordningen begrænses til de vigtigste dele, der anvendes i samleprocesser af mikrodisketter, nemlig skiver med magnetbelægning ("cookies"), hængslede hylstre ("clamshells"), hylstre, lukkere og nav ("hubs") henhørende under henholdsvis KN-kode ex 8523 20 90, ex 3926 90 99, ex 7616 10 00 og ex 7326 90 97. Registrering vil sikre, at tolden på importen af mikrodisketter med oprindelse i Taiwan og Folkerepublikken Kina kan udvides til også at omfatte nævnte vigtigste dele og kan opkræves med tilbagevirkende kraft fra datoen for indledningen af proceduren, hvis påstanden om dumping bekræftes i forbindelse med undersøgelsen.

G. FRIST

(11) Af hensyn til en forsvarlig forvaltning bør der fastsættes en frist, inden for hvilken de berørte parter kan tilkendegive deres synspunkter skriftligt og fremlægge dokumentation til støtte herfor, forudsat de kan godtgøre, at de sandsynligvis vil blive berørt af resultaterne af undersøgelsen. Der bør også fastsættes en frist, inden for hvilken berørte parter skriftligt kan anmode om at blive hørt og påvise, at der er særlige grunde til, at de bør høres. Da nævnte frist gælder for alle interesserede parter, herunder også parter, som ikke er nævnt i anmodningen eller som Kommissionen ikke har kendskab til fra den tidligere undersøgelse, er det følgelig i disse parters interesse at kontakte Kommissionen omgående.

H. MANGLENDE SAMARBEJDE

(12) I tilfælde hvor en berørt part nægter at give adgang til eller på anden måde undlader at meddele nødvendige oplysninger inden for den fastsatte frist eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger. Konstateres det, at en berørt part har indgivet falske eller vildledende oplysninger, tages der ikke hensyn til sådanne oplysninger, men der træffes afgørelse på grundlag af de foreliggende faktiske oplysninger -

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13, stk. 3, i forordning (EF) nr. 384/96 af importen af følgende dele til mikrodisketter: hylstre (KN-kode ex 3926 90 99 ), hængslede hylstre ("clamshells") (KN-kode ex 8523 20 90 ), binderinge (KN-kode ex 3926 90 99 ), løfteplader (KN-kode ex 3920 69 00 og ex 3919 10 31 ), skiver med magnetbelægning ("cookies") (KN-kode ex 8523 20 90 ), nav ("hubs") (KN-kode ex 7326 90 97 og ex 7616 10 00 ), lukkere (KN-kode ex 3926 90 99, ex 7326 90 97 og ex 7616 10 00 ), fjedere (KN-kode ex 7320 20 89 ), skrivebeskyttelse (KN-kode ex 3926 90 99 ) og foringer (KN-kode ex 5603 12 90 ) med oprindelse i Taiwan og Folkerepublikken Kina.

Artikel 2

I medfør af artikel 13, stk. 3, og artikel 14, stk. 5, i forordning (EF) nr. 384/96 pålægges det toldmyndighederne at tage de nødvendige skridt til at registrere importen af følgende dele til mikrodisketter med oprindelse i Taiwan og Folkerepublikken Kina for at sikre, at der kan opkræves told fra datoen for en sådan registrering, hvis antidumpingtolden på importen af mikrodisketter fra disse lande skulle blive udvidet til også at omfatte ovennævnte import:

>TABELPOSITION>

Registreringen udløber ni måneder efter denne forordnings ikrafttræden.

Varer, der er ledsaget af et toldcertifikat udstedt i henhold til artikel 13, stk. 4, i forordning (EF) nr. 384/96, skal ikke registreres.

Artikel 3

Interesserede parter må give sig til kende, fremføre deres synspunkter skriftligt, indgive oplysninger og anmode om at blive hørt af Kommissionen inden for en frist på 40 dage fra datoen for offentliggørelsen af denne forordning i De Europæiske Fællesskabers Tidende. Denne frist gælder for alle interesserede parter, herunder også parter, der ikke er nævnt i anmodningen.

Oplysninger vedrørende sagen, anmodninger om at blive hørt eller om at få tilsendt et spørgeskema såvel som anmodninger om bemyndigelse til certifikater for ikke-omgåelse sendes til følgende adresse: Europa-Kommissionen

Generaldirektorat for Eksterne Forbindelser:

Handelspolitik og Forbindelser med Nordamerika, Det Fjerne Østen, Australien og New Zealand

Direktorat I-C

Rue de la Loi/Wetstraat 200, B - 1040 Bruxelles/Brussel Fax (32-2) 295 65 05.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. juli 1999.

På Kommissionens vegne

Leon BRITTAN

Næstformand

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 262 af 21.10.1993, s. 4.